ከምረቃ ባሻገር ያለው የተማሪዎች ተስፋ
ባደጉት አገራት የመማር ግቡ በጥሩ ድግስ ተመርቆ መጨረስ ሳይሆን በትምህርት ቤት ውስጥ የሚገኘውን እውቀት ተገቢ በሆነ መልኩ አግኝቶ ስኬታማ መሆን ነው። በዚህ የተነሳ በነዚህ አገራት በምረቃ ወቅት ከሚደረገው ድግስ በምረቃ ወቅት ለሚደረገው የምርምርና የማጠቃለያ ሰርተፊኬት ትልቅ ትኩረት ይሰጣል። በተገላቢጦሽ ደግሞ በኢትዮጵያ ውስጥ ለተማሪዎች የምርቃት ፕሮግራም ከፍተኛ ትኩረት ይሰጣል። 
በኢትዮጵያ በተማሪዎች መመረቂያ ሰሞን በየቤቱና በየመንደሩ ድንኳን ተተክሎ ከፍተኛ ድግስ ይዘወተራል። ይህም ተማሪዎች ከዩኒቪርሲቲ ትምህርታቸውን ጨርሰው የሚመረቁበትን መሠረት አድርጎ የሚከናወን ሲሆን፤ የምርቃት ሥነ ሥርዓቱና ፕሮግራሙ ግን የተጋነነና ከፍተኛ ወጪ የሚያስወጣ ነው። ይህ ሁነት ልምድ ሆኖ በመቀጠሉ በዘንድሮው ዓመትም ተመራቂ ተማሪዎች የምርቃታቸውን ቀን በጉጉት እንዲጠብቁ አድርጎ ነበር። ይሁንና የመጨረሻዎቹ የትምህርት ምዕራፍ ላይ ኮሮና በመከሰቱ ትልማቸውን ለሌላ ጊዜ አሸጋግሮታል። 
የኮሮና ተህዋሲ ሥርጭትን ለመከላከል ኢትዮጵያ፣ እንደ አብዛኞቹ አገራት ሁሉ ትምህርት ቤቶችን ከዘጋች ሰንበትበት ብላለች። ወቅቱ በተለይ ከፍተኛ ትምህርት ተቋማት ውስጥ ለነበሩ ተመራቂ ተማሪዎች ፈታኝ ነበር። 
ፌቨን ለማ በደብረ ብርሃን የኒቨርሲቲ የሲቪል ምህንድስና አምስተኛ ዓመት ተመራቂ ተማሪ ናት። በትምህርቷ ከእርሷ በላይ መስዋዕትነት የከፈሉላትን ቤተሰቦቿ የምርቃት ጋወኑን ለብሳ ለማሳየት ሽር ጉዱን ተያይዛው ነበር። በኮቪድ 19 ወረርሽኝ ምክንያት የመማር ማስተማር ሂደቱ ከተቋረጠ ወዲህ ግን በቤቷ ውስጥ ሆና በመምህራን የሚሰጠውን ትምህርት በበይነ መረብ እየተከታተለች ትገኛለች። የተሰጣትን የ“ፕሮጀክት” ሥራም ከቡድን አጋሮቿ ጋር በመከፋፈል በመሥራት ጊዜዋን እያሳለፈች ነው። ራሷን ከንባብ ጋርም አወዳጅታለች። 
በኮሮና ወረርሽኝ ምክንያት ትምህርት መቋረጡ በዘንድሮው ዓመት ተመራቂ እንደመሆኗ ምቾት ባይሰጣትም ከጤና የሚበልጥ ነገር ባለመሆኑ ክስተቱን አምኖ ከመቀበል ውጭ አማራጭ እንደሌላት ተማሪ ፌቨን ትናገራለች። ወደ ቤቷ ከተመለሰች ጊዜ ጀምሮ ከቫይረሱ በመከላከል ረገድ ከቤት ወጥታ እንደማታውቅና ራስን ማግለል ለሌሎችም ድህነት መሆኑን ገልፃለች። ክስተቱ ተፈልጎ የተፈጠር ስላልሆነ ነገሮች ሲረጋጉ ትምህርቱም ምርቃቱም ይደረሳል ብላለች። 
የቫይረሱ ሥርጭት ከዕለት ወደ ዕለት እየጨመረ መምጣቱ ሥጋት የፈጠረባት ተማሪ ፌቨን በአሁን ወቅት በተለይ ቤት ውስጥ ያሉ የዩኒቨርሲቲ ተማሪዎች ቤተሰቦቻቸውንና ማህበረሰቡን በመጠበቅ ትልቅ ሚና እንዳለባቸው ጠቁማለች። ራሳቸውን ከወረርሽኙ መከላከልና ለሌሎች ሰዎችም ግንዛቤ በመፍጠር እንዲሁም ለድህረ ኮሮና ትምህርት ዝግጁ ሆነው ጊዜያቸውን በአግባቡ ሊጠቀሙበት እንደሚገባም አስገንዝባለች። 
በአዲግራት ዩኒቨርሲቲ የአምስተኛ ዓመት የሜካኒካል ምህንድስና ተማሪ የሆነው ቢኒያም ወርቁ፤ ባልታሰበበት ወቅት ላይ የኮሮና ቫይረስ ሥርጭት በመከሰቱ ለጊዜው ትምህርቱን አቁሞ በቤቱ እንዲቆይ ሆኗል። ወቅቱ በተለይ ለምርቃት አፋፍ ላይ ደርሰው ለነበሩት ውስን ተማሪዎች የሥነ ልቦና ጫና ቢያሳድርም ለሰው ልጅ ቀዳሚውና አስፈላጊ ጉዳይ ጤና በመሆኑ የሆነውን ሁሉ መቀበል ግድ ሆኖበታል። ለዚሁ ሲባል የተወሰደውን እርምጃም በመቀበል ነገን አሻግሮ በተስፋ እየጠበቀ ይገኛል። 
ተማሪ ቢኒያም ትምህርት የማቋረጥ ውሳኔ ከተላለፈ በኋላም ትምርህት ነክ የሆኑ መጻህፍትን በማንበብ ጊዜውን እያሳለፈ ይገኛል። ለመደበኛ ትምህርት አጋዥ የሆኑ መጻህፍትንና ጽሁፎችን መከታተሉ ደግሞ በቀጣይ ለሚኖረው የመጨረሻዎቹ የትምህርት ክፍለ ጊዜያት ለንድፈ ሀሳባዊ ትምህርቶች እንግዳ እንዳይሆንና የተሻለ ውጤት ለማምጣት እንደሚያግዘውም ተናግሯል። 
ለመመረቅ የሚያበቃ ዝግጅት እየተደረገ ባለበት ወቅት ትምህርት ማቆም ነገን በተስፋ ለሚጠብቅ ተማሪ የሞራል ስብራት ይፈጥራል የሚለው ተማሪ ቢኒያም፤ የከፍተኛ ትምህርት ተቋማት ተማሪዎች የቫይረሱ ተጋላጭ እንዳይሆኑ ወደ ቤተሰብ መሸኘታቸው ተገቢ ቢሆንም፤ ለተማራቂ ተማሪዎች ትኩረት ተሰጥቶ እዚያው እንዲቆዩ ማድረግ አሊያም የተለየ ሁኔታ ፈጥሮ በዚሁ ዓመት እንዲመረቁ ማድረግ ያስፈልግ እንደነበርም ጠቁሟል።
ቢሆንም ጉዳዩ ከጤና ችግር ስለማይበልጥ ውሳኔውን ጠብቆ መፃኢውን ጊዜ መጠበቅ እንደሚበጅ ተናግሯል። ተማሪዎች ለቫይረሱ ተጋላጭ ሳይሆኑ ቤተሰብን በመርዳትና ግንዛቤ የማስጨበት በጎ ሥራ ላይ ተሰማርተው ጊዜያቸውን እንዲያሳልፉም መክሯል።
በደብረ ብርሃን ዩኒቨርሲቲ የአምስተኛ ዓመት የሲቪል ምህንድስና ተመራቂ ተማሪ መቅደስ ሃይማኖት በበኩሏ፤ “በተቻለኝ መጠን ከቤት ላለመውጣት እና ለማጥናት እሞክራለሁ፤ ትምህርት ተቋርጦ ወደ ቤታችን ስንመለስ መፈፀም የሚጠበቅብንን ነገሮች ተነግሮን ነው የተመለስነው። ተመራቂ ተማሪዎች እንደመሆናችን መጠን ጥያቄ ሲኖረን ደግሞ መምህር እና አማካሪዎቻችንን በኢሜል እና በስልክ የማግኘት ዕድል አለን” ትላለች። 
የመመረቂያ ጽሁፍ በማዘጋጀት የምርቃታችንን ቀን እየቆጠርን በተስፋ ስንጠብቅ ነበር የምትለው ተማሪ መቅደስ፤ በወቅቱ ትምህርት ተቋርጦ ወደ ቤት ሂዱ ሲባሉ መከፋቷንና በጊዜ ሂደት የቫይረሱ ሥርጭት እየተስፋፋ መምጣቱ ደግሞ ውሳኔው ትክክል እንደነበር ተገንዝባለች። የትምህርት መረጃዎችን በተገቢው መንገድ በማግኘት ቀሪውን የትምህርት ጊዜ በስኬት ለማጠናቀቅ ቅድመ ዝግጅት እያደረገች መሆኗንም አስታውቃለች። 
ተማሪዎቹ እንደሚሉት አሁን ትኩረት የሚሻው ከምረቃው ይልቅ ከፊታችን የተደቀነው በሽታ ነው። ይህንን በሽታ መከላከል ከተቻለ ከዚያ በኋላ ጥሩ ጊዜ ይመጣል። ይህ ደግሞ ከምረቃም በላይ የነገ ተስፋችንን የሚያለመልም በመሆኑ መከላከሉ ላይ ትኩረት ልንሰጥ ይገባል። 
የተማሪዎች የቀለም ወላጆች የሆኑ መምህራንም በዚህ ወቅት ለተማሪ ልጆቻቸው የሚሰጡት ውድ ጊዜና እውቀት ሊያጠናክሩ ይገባል።
አዲስ ዘመን ሰኔ 5/2012አዲሱ ገረመው